SKRIFTLIG FORESPØRGSEL P-0479/03

af Antonios Trakatellis (PPE-DE) til Rådet

(17. februar 2003)

Om: Imødegåelse af de socioøkonomiske følger for medlemsstaterne af det stærke indvandringspres på grundlag af solidaritetsprincippet (EF-traktatens artikel 63)

Europa har gennem de senere årtier været udsat for et stærkt indvandringspres med en tilsvarende forøgelse af antallet af asylansøgningerne i EU-medlemsstaterne samt eksplosivt tiltagende illegal indvandring, der omfatter ulovlig indrejse af indvandrere fra tredjelande, som på illegal vis tager ophold inden for EU's område. Det skønnes, at der alene i 2002 er kommet 300 000 illegale indvandrere til Grækenland, mens der er en klar risiko for, at de nuværende internationale spændinger vil resultere i en enorm bølge af flygtninge til EU, hvilket vil få uoverskuelige socioøkonomiske følger.

I betragtning af, at de begrænsede foranstaltninger, der er godkendt eller foreslået i tidens løb, f.eks. direktiv 2001/55/EF(1), den nyoprettede instans for indvandring, grænser og asyl, SCIFA+, forslaget om oprettelse af en europæisk grænsebevogtning m.m. ikke vil være tilstrækkelige til at bekæmpe massetilstrømningen af flygtninge til EU, bedes Rådet besvare følgende:

- Hvilke skridt har Rådet taget med henblik på at imødegå en eventuel massetilstrømning af flygtninge til en EU-medlemsstats område, og hvilken kapacitet har medlemsstaterne til at modtage store bølger af indvandrere?

- Hvilke socioøkonomiske omkostninger vil der opstå for en medlemsstat i EU's periferi som følge af en massetilstrømning af flygtninge til det pågældende lands område, og hvilke understøttelses- og solidaritetsmekanismer foreslås der på EU-plan på grundlag af EU-traktatens artikel 63, stk. 2, litra b, eller på grundlag af traktaterne til imødegåelse af bølgerne af illegale indvandrere i de medlemsstater, der fungerer som indgangsporte og bølgebrydere i EU's periferi?

- Anser Rådet det for formålstjenligt på grundlag af princippet om ligelig fordeling af de socioøkonomiske byrder i forbindelse med bekæmpelsen af sådanne akutte situationer at oprette en særlig fond til fordel for de medlemsstater, der ligger under for et stærkt indvandringspres, og hvilke nye foranstaltninger eller mekanismer anser Rådet for nødvendige til imødegåelse af sådanne fænomener som led i fastlæggelsen af en integreret indvandringspolitik og forvaltning af EU's ydre grænser?

(1) EFT L 212 af 7.8.2001, s. 12.

Svar

(13. maj 2003)

Det ærede parlamentsmedlem henvises til Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (direktivet om midlertidig beskyttelse)(1).

Ifølge nævnte direktiv konstateres massetilstrømning af fordrevne personer ved en afgørelse truffet af Rådet med kvalificeret flertal på forslag af Kommissionen. Afgørelsen fastsætter datoen for iværksættelsen af den midlertidige beskyttelse og indeholder bl.a. oplysninger fra medlemsstaterne om disses modtagelseskapacitet. Europa-Parlamentet underrettes om Rådets afgørelse.

Med hensyn til solidaritet fastsættes det i artikel 24 i direktivet om midlertidig beskyttelse, at de foranstaltninger, der er omhandlet i direktivet, finansieres over Den Europæiske Flygtningefond, der er oprettet ved Rådets beslutning 2000/596/EF af 28. september 2000(2). Ud over de midler, der hvert år tildeles medlemsstaterne via fonden, giver artikel 6 i denne beslutning mulighed for at træffe nødforanstaltninger i en, flere eller alle medlemsstater i tilfælde af massiv tilstrømning af flygtninge eller fordrevne, eller hvis det på opfordring af bl.a. internationale organisationer skulle vise sig nødvendigt at evakuere dem fra et tredjeland. En sådan ekstraordinær finansiering forudsætter en afgørelse truffet af Rådet med kvalificeret flertal på forslag af Kommissionen.

Med hensyn til forvaltningen af EU's ydre grænser afventer Rådet den undersøgelse af fordelingen af udgifterne mellem medlemsstaterne og EU, som Kommissionen blev anmodet om at foretage i konklusionerne fra Det Europæiske Råd i Sevilla; herudover er Rådets instanser også ved at undersøge spørgsmålet som led i opfølgningen af afdeling II i Kommissionens meddelelse til Rådet og Europa-Parlamentet om integration af migrationsanliggender i Den Europæiske Unions forbindelser med tredjelande(3). (Rapport om effektiv anvendelse af de finansielle midler, der er til rådighed på fællesskabsplan til tilbagesendelse af indvandrere og afviste asylansøgere, forvaltning af de ydre grænser og asyl- og migrationsprojekter i tredjelande).

(1) EFT L 212 af 7.8.2001, s. 12.

(2) EFT L 252 af 6.10.2000, s. 12.

(3) KOM(2002) 703 endelig udg.